Winkelier in sop ná hy voorskrifmedisyne verkoopDaar is op medikasie ten bedrae van R40 000 beslag gelê. (Foto: Verskaf) ŉ Winkelier van Secunda is in die sop nadat hy gevang is skedule vier‑medikasie, wat slegs deur ŉ doktersvoorskrif bekom kan word, van die rakke af verkoop. Hy het glo dié soort medikasie sonder ŉ geldige lisensie verkoop. Die 31-jarige besigheidseienaar is Donderdag in hegtenis geneem nadat die Suid-Afrikaanse Narkotiese Handhawingsburo van die Valke inligting ontvang het oor beweerde onwettige bedrywighede. “Die span het vinnig opgetree en op die betrokke Cash and Carry-kruidenierswinkel toegeslaan,” sê lt.kol. Philani Nkwalase, woordvoerder van die Valke. Honderde boksies skedule vier‑medikasie is op die winkelrakke gevind. Die genoemde medikasie is veronderstel om deur ŉ apteker verkoop te word op ontvangs van ŉ voorskrif van ŉ gekwalifiseerde dokter. “Owerhede het op medikasie ten bedrae van R40 000 beslag gelê en die eienaar in hegtenis geneem.” Die verdagte het reeds Vrydag in die Secunda-landdroshof verskyn waar hy tereg staan op die oortreding van die Wet op Medisyne en Verwante Stowwe. Dit is nog nie duidelik wanneer hy weer in die hof sal verskyn nie.